Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2021/C 183/05)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1).

OBVESTILO O STANDARDNI SPREMEMBI ENOTNEGA DOKUMENTA

„PUISSEGUIN SAINT-EMILION“

PDO-FR-A0992-AM03

Datum obvestila: 9. 3. 2021

OPIS ODOBRENIH SPREMEMB IN RAZLOGI ZANJE

1. Geografsko območje

Opis geografskega območja je spremenjen tako, da ne vključuje več sklicev na katastrske okraje. Poleg tega je dodan sklic na uradni geografski kodeks.

Ta sprememba je zgolj redakcijska in ne vpliva na geografsko območje.

Zaradi te spremembe je spremenjena točka 1.6 enotnega dokumenta.

2. Območje v neposredni bližini

Območje v neposredni bližini je popravljeno zaradi izpusta. Ob združitvi občine Puisseguin z občino Monbadon namreč del, ki je ustrezal slednji, ni bil vključen v območje v neposredni bližini. Poleg tega je dodan sklic na uradni geografski kodeks.

Zaradi te spremembe je spremenjena točka 1.9 enotnega dokumenta.

3. Promet med odobrenimi skladišči

Črtana je točka 5(b) oddelka IX poglavja 1, ki se nanaša na datum dajanja vina v promet med odobrenimi skladišči.

Zaradi te spremembe se enotni dokument ni spremenil.

4. Podatki o nadzornem organu

Besedilo sklica na nadzorni organ je usklajeno z besedilom, ki se pojavlja v drugih specifikacijah proizvodov za označbe. Gre zgolj za redakcijsko spremembo. Zaradi te spremembe se enotni dokument ni spremenil.

ENOTNI DOKUMENT

1. Ime

Puisseguin Saint-Emilion

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vina

Ta rdeča vina, ki se večinoma pridobivajo iz sorte merlot N, so močna in okrogla, intenzivne barve, z intenzivnimi aromami rdečega jagodičja, s staranjem pa razvijejo kompleksno cvetico.

Z zorenjem v sodih, ki je pogosta praksa, vina pridobijo note po praženem in vanilji, kar obogati paleto arom in strukturo vin.

Ta vina imajo:

— 11-odstotni najmanjši volumenski delež naravnega alkohola;

— 13,5-odstotni skupni volumenski delež alkohola po obogatitvi;

— največ 0,30 g/l jabolčne kisline;

— največ 3 g/l fermentirnih sladkorjev (glukoze in fruktoze). Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) Najnižja vsebnost skupnih kislin (v miliekvivalentih na liter) Najvišja vsebnost hlapnih kislin (v miliekvivalentih na liter) 13,26 Najvišja vsebnost skupnega žveplovega dioksida (v miligramih na liter) 140

5. Enološki postopki

5.1 Posebni enološki postopki

Obogatitev

Poseben enološki postopek

— Tehnike obogatitve z rektifikacijo so dovoljene do koncentracije 15 %.

— Skupni volumenski delež alkohola vin po obogatitvi ne presega 13,5 %.

Vzgoja vinske trte

Postopek gojenja

Najmanjša gostota zasaditve vinske trte je 5 500 trsov na hektar.

Razdalja med vrstami ne sme presegati 2 metrov, razmik med trsi v isti vrsti pa ne sme biti manjši od 0,50 metra.

Rez je obvezna. Izvede se najpozneje na stopnji razvitih listov (fenofaza 9 po Lorenzu).

Vinska trta se obrezuje po naslednjih tehnikah, ki pospešujejo razprostiranje in prezračevanje rastlin v eni sami brajdi, hkrati pa omejujejo število grozdov:

— rez na enojni ali dvojni guyot;

— kratka rez (kratki rezniki) na kordon z rezniki royat ali pahljače;

— dolga rez (šparoni).

Vsak trs ima največ 12 očes.

V vsakem primeru je prepovedano prekrivanje šparonov med trsi.

Namakanje

V rastni dobi vinske trte je namakanje dovoljeno samo v primeru dolgotrajne suše, ko ta ovira ustrezni fiziološki razvoj vinske trte in pravilno zorenje grozdja.

5.2 Največji donosi

Rdeče vino

65 hektolitrov na hektar.

6. Razmejeno geografsko območje

Trgatev, vinifikacija, obdelava in zorenje vin potekajo na delu ozemlja občine Puisseguin v departmaju Gironde (po uradnem geografskem kodeksu z dne 26. februarja 2020), ki ustreza njenemu ozemlju, kot je bilo opredeljeno pred njeno združitvijo z občino Monbadon dne 1. januarja 1989 (prefekturni odlok z dne 10. novembra 1988).

7. Glavne sorte vinske trte

cabernet franc N

cabernet-sauvignon N

cot N - malbec

merlot N

8. Opis povezave

Geografsko območje kontrolirane označbe porekla „Puisseguin Saint-Emilion“ je omejeno na del občine Puisseguin, ki ustreza njenemu ozemlju, kot je bilo opredeljeno pred njeno združitvijo z občino Monbadon leta 1989. To območje se nahaja na severovzhodu departmaja Gironde, 48 km severovzhodno od Bordeauxa in 10 kilometrov severovzhodno od kraja Saint-Emilion (v Pays du Libournais).

Na sotočju rek Isle in Dordogne so vinogradniška tla parcel, določenih za kontrolirano označbo porekla, večinoma apnenčasta in glinasto-apnenčasta.

Kot v celotnem departmaju Gironde, ki leži ob Atlantskem oceanu, je podnebje zmerno oceansko z zmernimi temperaturnimi razlikami, kar je ugodno za gojenje vinske trte. Zaradi lege geografskega območja na severovzhodu departmaja Gironde ima to podnebje elemente celinskega podnebja, ki se kažejo z višjimi poletnimi in jesenskimi temperaturami, kar ugodno vpliva na zorenje grozdja. Zaradi nepredvidljivega oceanskega podnebja, ki ga v posameznih letih spremljajo deževna jesenska obdobja nizkega zračnega pritiska ali pa vroče in zelo sončne pozne jeseni, ima vsak letnik svoje posebnosti.

Za sorto merlot N je to območje idealno. Zlasti ji ustrezajo hladna in vlažna glinena tla, na katerih dobro zori.

Drugim sortam so namenjena nekoliko toplejša peščeno-gruščnata ali peščeno-glinasta tla ali dobro izpostavljena glinasto-apnenčasta tla.

Oceansko podnebje s celinskim pridihom (vroča poletja, dolge in mile jeseni, mile in na splošno suhe zime) ugodno vpliva na počasno zorenje grozdja.

Razmejeno območje parcel zajema parcele, za katere je bodisi zaradi teksture tal bodisi zaradi njihove topografske lege (sleme ali pobočje) značilna dobra drenaža. Ne vključuje pa parcel, ki imajo večinoma hidromorfna tla ali tla, razvita na glini in melju, ki so neprepustna in plitva. Prav tako so izključene parcele na dnu dolinic s tlemi, ki imajo hidromorfne znake in so izpostavljena nevarnosti spomladanske zmrzali.

Te natančno razmejene parcele omogočajo optimalni razvoj lokalnih sort vinske trte, ki so bile skozi zgodovino izbrane zaradi obstojnosti in primernosti za staranje, saj se iz njih proizvedena vina prevažajo na dolgih razdaljah.

Da se zagotovi zadostna letina, je gostota zasaditve velika, vendar brez preobremenitve trsov na tleh, ki so znana po svojem proizvodnem potencialu, kar omogoča zrelost in optimalno koncentracijo grozdja. Splošna uporaba brajd ter natančen način rezi in prepoved prekrivanja šparonov med trsi zagotavljajo dobro razporeditev grozdja ter zadostne listne površine za fotosintezo in s tem boljšo zrelost grozdja.

Natrgano grozdje mora biti zdravo, zato je obvezno prebiranje, da se odstrani premalo zrelo, poškodovano ali bolno grozdje.

Vina zorijo najmanj do naslednje pomladi po trgatvi. To obdobje zorenja je nujno za njihovo stabilizacijo, staranje in donegovanje, preden se dajo na potrošniški trg.

Vina z označbo „Puisseguin Saint-Emilion“ so rdeča vina, večinoma pridobljena iz sorte merlot N. So močna in okrogla, intenzivne barve, z intenzivnimi aromami rdečega jagodičja, s staranjem pa razvijejo kompleksno cvetico.

Pri sestavah sorti cabernet franc N in cabernet-sauvignon N prinašata svežino in strukturo, s čimer povečujeta potencial za staranje vin in njihovo aromatično kompleksnost.

Z zorenjem v sodih, ki je pogosta praksa, vina pridobijo note po praženem in vanilji, kar obogati paleto arom in strukturo vin.

9. Bistveni dodatni pogoji (pakiranje, označevanje, ostale zahteve)

Večja geografska enota

Pravni okvir:

nacionalna zakonodaja

Vrsta dodatnega pogoja:

dodatne določbe o označevanju

Opis pogoja:

Pri označevanju vin s kontrolirano označbo porekla se lahko navede večja geografska enota, „Vin de Bordeaux“ ali „Grand Vin de Bordeaux“. Velikost črk za navedbo večje geografske enote niti po višini niti po širini ne presega dveh tretjin velikosti črk, ki sestavljajo ime kontrolirane označbe porekla.

Območje v neposredni bližini

Pravni okvir:

nacionalna zakonodaja

Vrsta dodatnega pogoja:

izjema pri proizvodnji na razmejenem geografskem območju

Opis pogoja:

Območje v neposredni bližini, opredeljeno z izjemo za vinifikacijo, obdelavo in zorenje vin, na podlagi uradnega geografskega kodeksa z dne 26. februarja 2020 zajema ozemlje naslednjih občin departmaja Gironde: Abzac, Les Artigues-de-Lussac, Castillon-la-Bataille, Lalande-de-Pomerol, Lussac, Montagne, Néac, Petit-Palais-et-Cornemps, Pomerol, Saint-Cibard, Saint-Christophe-des-Bardes, Saint-Emilion, Saint-Etienne-de-Lisse, Saint-Genès-de-Castillon, Saint-Hippolyte, Saint-Laurent-des-Combes, Saint-Médard-de-Guizières, Saint-Pey-d’Armens, Saint-Philippe-d’Aiguille, Saint-Sulpice-de-Faleyrens, Tayac, Vignonet, del občine Puisseguin, ki ustreza ozemlju nekdanje občine Monbadon pred njuno združitvijo dne 1. januarja 1989, in Libourne, in sicer del njenega ozemlja, ki ga na jugu omejujejo potok Capelle in njegov podaljšek do občinske ceste št. 28, ta cesta do reke Dordogne in železniška proga Bordeaux–Bergerac.

Povezava na specifikacijo proizvoda

http://info.agriculture.gouv.fr/gedei/site/bo-agri/document_administratif-1d2d5602-00ca-4647-86d6-77e59174e42c.

(1) UL L 9, 11.1.2019, str. 2.